Document ID: 32006D0350

KOMISIJAS LĒMUMS
(2006. gada 28. aprīlis),
ar ko nosaka metilbromīda daudzumu, kuru no 2006. gada 1. janvāra līdz 31. decembrim Kopienā atļauts izmantot kritiskām vajadzībām saskaņā ar Regulu (EK) Nr. 2037/2000 par vielām, kas noārda ozona slāni
(izziņots ar dokumenta numuru K(2006) 1244)
(Autentisks ir tikai teksts angļu, franču, holandiešu, itāliešu, poļu, portugāļu un spāņu valodā)
(2006/350/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 29. jūnija Regulu (EK) Nr. 2037/2000 par vielām, kas noārda ozona slāni (1), un jo īpaši tās 3. panta 2. punkta ii) apakšpunktu,
tā kā:
(1)
Regulas (EK) Nr. 2037/2000 3. panta 2. punkta i) apakšpunkta d) daļā un 4. panta 2. punkta i) apakšpunkta d) daļā noteikts aizliegums pēc 2004. gada 31. decembra ražot, importēt un laist tirgū metilbromīdu jebkādiem izmantošanas veidiem, izņemot, līdztekus citiem veidiem (2), tā izmantošanu kritiskām vajadzībām saskaņā ar minētās regulas 3. panta 2. punkta ii) apakšpunktu un Monreālas Protokola pušu Lēmumā IX/6 norādītajiem kritērijiem, kā arī citiem būtiskiem kritērijiem, par ko vienojušās protokola puses. Atbrīvojumi izmantošanai kritiskām vajadzībām ir uzskatāmi par ierobežotām atkāpēm, lai piešķirtu īsu laika posmu alternatīvu pieņemšanai.
(2)
Lēmumā IX/6 noteikts, ka metilbromīdu var uzskatīt par “kritiski svarīgu” tikai tad, ja tā pieprasītājs skaidri parāda, ka metilbromīda resursu trūkums noteiktam izmantošanas veidam radītu nopietnus traucējumus tirgū un ka tā lietotājam nav tehnisku un ekonomisku alternatīvu vai aizvietotāju, kas būtu pieņemami no vides un veselības viedokļa un piemēroti attiecīgajām augkopības kultūrām un apstākļiem. Turklāt metilbromīda ražošana un, ja nepieciešams, izmantošana kritiskām vajadzībām ir pieļaujama tikai tādā gadījumā, ja ir veikti visi tehniski un ekonomiski iespējamie pasākumi, lai mazinātu tā izmantošanu kritiskām vajadzībām un ar to saistīto metilbromīda emisiju. Pieprasītājam arī jāpierāda, ka tiek veikti attiecīgi pasākumi, lai novērtētu un ieviestu tirgū alternatīvas un aizvietotājus metilbromīdam, kā arī nodrošinātu tiem valsts pārvaldes institūciju apstiprinājumu, un ka eksistē pētniecības programmas alternatīvu un aizvietotāju izstrādāšanai un ieviešanai.
(3)
Par metilbromīda izmantošanu kritiskām vajadzībām Komisija saņēma 79 priekšlikumus no deviņām dalībvalstīm, tostarp no Beļģijas (44 070 kg), Francijas (259 097 kg), Vācijas (19 450 kg), Īrijas (1 250 kg), Itālijas (1 333 225 kg), Polijas (45 900 kg), Portugāles (50 000 kg), Spānijas (986 000 kg), Nīderlandes (120 kg) un Apvienotās Karalistes (139 285 kg). Kopumā tika pieprasīti 2 878 397 kg metilbromīda, tai skaitā 2 690 275 kg (94 %) izmantošanai pirms ražas novākšanas un 188 140 kg (6 %) - pēc ražas novākšanas. Vācija vēlāk informēja Komisiju, ka tā atsaukusi visus savus priekšlikumus, jo šobrīd pieejamas alternatīvas.
(4)
Komisija piemēroja Lēmumā IX/6 un Regulas (EK) Nr. 2037/2000 3. panta 2. punkta ii) apakšpunktā ietvertos kritērijus, lai noteiktu metilbromīda daudzumu, kura izmantošanai kritiskām vajadzībām jāpiešķir atļaujas 2006. gadā. Komisija secināja, ka Kopienā ir pieejamas līdzvērtīgas alternatīvas, kas arvien plašāk tiek izmantotas daudzās valstīs, kuras parakstījušas Monreālas Protokolu, kopš dalībvalstīs tika izstrādāti priekšlikumi par izmantošanu kritiskām vajadzībām. Līdz ar to Komisija noteica, ka dalībvalstīs, kas pieprasījušas atļauju metilbromīda izmantošanai kritiskām vajadzībām, 2006. gadā var kopumā izmantot 1 607 587 kg metilbromīda. Šis daudzums atbilst 8,4 % metilbromīda patēriņa Eiropas Kopienā 1991. gadā un liecina, ka vairāk nekā 91,6 % metilbromīda ir aizvietoti ar alternatīvām vielām. Kategorijas izmantošanai kritiskām vajadzībām ir līdzīgas tām, kas noteiktas Lēmuma XVI/2 (3) IIB iedaļā un Monreālas Protokola pušu septiņpadsmitās sanāksmes Lēmuma XVII/9 (4) A tabulā.
(5)
Minētās regulas 3. panta 2. punkta ii) apakšpunktā paredzēts, ka Komisijai jānosaka, kuriem lietotājiem var piešķirt atbrīvojumu attiecībā uz izmantošanu kritiskām vajadzībām. Tā kā minētās regulas 17. panta 2. punktā paredzēts, ka dalībvalstīm jānosaka kvalifikācijas prasību minimums metilbromīda izmantošanā iesaistītajiem darbiniekiem, un tā kā fumigācija ir vienīgais metilbromīda izmantošanas veids, Komisija ir noteikusi, ka metilbromīda fumigatori ir vienīgie lietotāji, ko dalībvalsts ierosinājusi un Komisija apstiprinājusi metilbromīda izmantošanai kritiskām vajadzībām. Fumigatori ir pietiekami kvalificēti, lai droši lietotu metilbromīdu; turpretī, piemēram, lauksaimnieki vai dzirnavu īpašnieki parasti nav apmācīti metilbromīda lietošanā, bet viņiem pieder īpašumi, kur tas tiek lietots. Turklāt dalībvalstis ir ieviesušas kārtību, kā to teritorijā noteikt fumigatorus, kuriem atļauta metilbromīda izmantošana kritiskām vajadzībām.
(6)
Lēmumā IX/6 noteikts, ka metilbromīda ražošana un patēriņš kritiskām vajadzībām ir pieļaujams vienīgi tad, ja minēto vielu nevar iegūt no esošajiem uzkrātā vai otrreizēji pārstrādātā metilbromīda krājumiem. Minētās regulas 3. panta 2. punkta ii) apakšpunktā noteikts, ka metilbromīda ražošana un imports ir atļauts vienīgi tad, ja nevienai no pusēm nav pieejams otrreizēji pārstrādāts vai reģenerēts metilbromīds. Saskaņā ar Lēmumu IX/6 un minētās regulas 3. panta 2. punkta ii) apakšpunktu, Komisija noteikusi, ka izmantošanai kritiskām vajadzībām ir pieejami [50 047] kg metilbromīda krājumu.
(7)
Minētās regulas 4. panta 2. punkta ii) apakšpunktā noteikts, ka pēc 2005. gada 31. decembra ir aizliegta metilbromīda laišana tirgū un izmantošana saskaņā ar 4. panta 4. punktu, ko veic uzņēmumi, kas nav ražotāji vai importētāji. Minētās regulas 4. panta 4. punktā noteikts, ka 4. panta 2. punktu nepiemēro ierobežojamo vielu laišanai tirgū un izmantošanai, ja minētās vielas izmanto, lai apmierinātu to lietotāju licencētus pieprasījumus kritiskām vajadzībām, kas noteikti 3. panta 2. punktā.
Tādēļ līdztekus ražotājiem un importētājiem pēc 2005. gada 31. decembra arī fumigatoriem, kurus Komisija reģistrēs 2006. gadā, būs atļauts laist tirgū metilbromīdu un izmantot to kritiskām vajadzībām. Fumigatori parasti uztic importētājam gan metilbromīda ievešanu, gan piegādi. Fumigatoriem, kurus Komisija 2005. gadā reģistrējusi metilbromīda izmantošanai kritiskām vajadzībām, 2006. gadā atļaus izmantot atlikušo metilbromīdu, kas nav izmantots 2005. gadā (še turpmāk “krājumi”). Eiropas Komisija ir ieviesusi licencēšanas procedūras, lai atskaitītu šādus metilbromīda krājumus pirms ir ievests vai saražots papildu daudzums metilbromīda, lai apmierinātu licencētus pieprasījumus izmantošanai kritiskām vajadzībām 2006. gadā.
(8)
Trīs šajā lēmumā minētie metilbromīda izmantošanas veidi ir iekļauti kategorijā “biocīdu izmantošana”, kam piemēro papildu ierobežojumus. Komisijas Regulā (EK) Nr. 2032/2003 (5) metilbromīds iekļauts to biocīdu sarakstā, kurus nevar laist tirgū pēc 2006. gada 1. septembra. Komisijai var atļaut dalībvalstij izmantot metilbromīdu pēc minētās dienas, ja dalībvalsts pierāda atbilstību “būtiskas izmantošanas” kritērijiem saskaņā ar Regulas (EK) Nr. 2032/2003 4.a pantu. Metilbromīda daudzumi, ko izmanto kā biocīdu un kā izmantošanai jebkādā veidā pēc 2006. gada 1. septembra ir nepieciešama atļauja “izmantošanai būtiskām vajadzībām” saskaņā ar Regulu (EK) Nr. 2032/2003, ir noteikti šā lēmuma 1., 4. un 8. pielikumā.
(9)
Tā kā metilbromīda izmantošanu kritiskām vajadzībām piemēro no 2006. gada 1. janvāra, kā arī lai nodrošinātu, ka ieinteresētie uzņēmumi un lietotāji var izmantot licencēšanas sistēmu, šo lēmumu piemēro no tās pašas dienas.
(10)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 2037/2000 18. pantu,
IR PIEŅĒMUSI ŠO LĒMUMU.
1. pants
Beļģijas Karalistei, Spānijas Karalistei, Francijas Republikai, Īrijai, Itālijas Republikai, Nīderlandes Karalistei, Polijas Republikai un Lielbritānijas un Ziemeļīrijas Apvienotajai Karalistei no 2006. gada 1. janvāra līdz 31. decembrim ir atļauts izmantot kopā 1 607 587 kg metilbromīda kritiskām vajadzībām no 1. līdz 8. pielikumam noteiktajos daudzumos un izmantošanas kategorijās.
2. pants
Beļģijas Karalistei, Itālijas Republikai un Lielbritānijas un Ziemeļīrijas Apvienotajai Karalistei neatļauj metilbromīdu izmantot kā biocīdu no 2006. gada 1. septembra līdz 31. decembrim, izņemot gadījumus, kad attiecīgajai dalībvalstij saskaņā ar Regulas (EK) Nr. 2032/2003 4.a pantā aprakstīto procedūru izsniegta atļauja “izmantošanai būtiskām vajadzībām” attiecībā uz īpašiem izmantošanas veidiem, kas norādīti 1., 4. un 8. pielikumā.
3. pants
Katras dalībvalsts kompetentās iestādes deklarēto, izmantošanai kritiskām vajadzībām pieejamo krājumu apjomu atskaita no tā daudzuma, ko var importēt vai saražot dalībvalstī, lai apmierinātu pieprasījumu pēc metilbromīda izmantošanai kritiskām vajadzībām.
4. pants
Šo lēmumu piemēro no 2006. gada 1. janvāra, un tā darbība beidzas 2006. gada 31. decembrī.
5. pants
Šis lēmums ir adresēts Beļģijas Karalistei, Spānijas Karalistei, Francijas Republikai, Īrijai, Itālijas Republikai, Nīderlandes Karalistei, Polijas Republikai, Portugāles Republikai un Lielbritānijas un Ziemeļīrijas Apvienotajai Karalistei.
Briselē, 2006. gada 28. aprīlī

Labels: 7
1
18
20